input: A BIZOTTSÁG VÉGREHAJTÁSI HATÁROZATA
  (2012. november 16.)
  az alpesi biogeográfiai régió közösségi jelentőségű természeti területeit tartalmazó, hatodik alkalommal frissített jegyzék elfogadásáról
  (az értesítés a C(2012) 8120. számú dokumentummal történt)
  (2013/22/EU)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
  mivel:
  (1)
  A 92/43/EGK irányelv 1. cikke c) pontjának iii. alpontjában említett alpesi biogeográfiai régió az irányelv 20. cikke alapján létrehozott bizottság (a továbbiakban: Élőhelyvédelmi Bizottság) által 2005. április 20-án elfogadott biogeográfiai térképnek megfelelően az Alpok (Németország, Franciaország, Olaszország, Ausztria és Szlovénia), a Pireneusok (Spanyolország és Franciaország), az Appenninek (Olaszország), az északi Skandináv-hegység (Finnország és Svédország), a Kárpátok (Lengyelország, Románia és Szlovákia) és a Balkán-, a Rila-, a Pirin-, a Rodope-és a Sashtinska Sredna Gora hegység (Bulgária) uniós területét foglalja magában.
  (2)
  Az 1995-ben kezdeményezett folyamat keretében további előrelépés szükséges a Natura 2000 hálózat konkrét kialakítása terén, hiszen ez nélkülözhetetlen eleme a biológiai sokféleség Unión belüli védelmének.
  (3)
  A 92/43/EGK irányelv szerinti alpesi biogeográfiai régió közösségi jelentőségű természeti területeinek alapjegyzékét, illetőleg első öt frissített jegyzékét a 2004/69/EK (2), a 2008/218/EK (3), a 2009/91/EK (4), a 2010/42/EU (5), a 2011/62/EU (6) és a 2012/12/EU (7) bizottsági végrehajtási határozattal fogadták el. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk az alpesi biogeográfiai régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
  (4)
  A Natura 2000 hálózat folyamatos kiigazításának keretében a közösségi jelentőségű természeti területek jegyzékei felülvizsgálatra kerülnek. Ezért szükség van az alpesi biogeográfiai régió közösségi jelentőségű természeti területeit tartalmazó jegyzék frissítésére.
  (5)
  Az alpesi biogeográfiai régió közösségi jelentőségű természeti területeit tartalmazó jegyzék frissítése egyrészt azért indokolt, mert a tagállamok 2010 óta további területeket javasoltak felvételre az alpesi biogeográfiai régió azon természeti területei közé, amelyek a 92/43/EGK irányelv 1. cikkének értelmében közösségi jelentőségűnek minősülnek. E további területek tekintetében a 92/43/EGK irányelv 4. cikkének (4) bekezdéséből és 6. cikkének (1) bekezdéséből eredő kötelezettségeket a lehető leghamarabb, de legkésőbb hat évvel e határozat elfogadását követően teljesíteni kell.
  (6)
  Az alpesi biogeográfiai régió közösségi jelentőségű természeti területeit tartalmazó jegyzék frissítése másrészt azért indokolt, mert annak tükröznie kell a területekkel kapcsolatban a tagállamok által közölt információknak az uniós alapjegyzék, illetve az első öt frissített jegyzék elfogadása óta történt változásait. Az alpesi biogeográfiai régió közösségi jelentőségű természeti területeit tartalmazó frissített jegyzék ebből a szempontból az alpesi biogeográfiai régió közösségi jelentőségű természeti területeit tartalmazó alapjegyzék konszolidált változatának tekinthető. Fontos hangsúlyozni ugyanakkor, hogy a 92/43/EGK irányelv 4. cikkének (4) bekezdéséből és 6. cikkének (1) bekezdéséből eredő kötelezettségeket az e határozatban foglalt összes terület tekintetében a lehető leghamarabb teljesíteni kell, legkésőbb azonban hat évvel a közösségi jelentőségű természeti területek azon jegyzékének elfogadását követően, amelyben az adott terület először szerepelt.
  (7)
  Az alpesi biogeográfiai régiót illetően a 92/43/EGK irányelv 1. cikke értelmében közösségi jelentőségűnek minősülő természeti területek közé felvételre javasolt területek jegyzékeit az érintett tagállamok 2002 márciusa és 2011 októbere között az irányelv 4. cikke (1) bekezdésének megfelelően eljuttatták a Bizottságnak.
  (8)
  A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozatban (8) megállapított formában csatolták az egyes területekre vonatkozó információkat.
  (9)
  Ezek az információk magukban foglalják a területnek az érintett tagállamok által rendelkezésre bocsátott térképét, a terület nevét, elhelyezkedését és kiterjedését, valamint a 92/43/EGK irányelv III. mellékletében meghatározott szempontok alkalmazásával kapott adatokat.
  (10)
  A Bizottság által az érintett tagállamokkal egyetértésben összeállított jegyzéktervezet alapján, amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli, el kell fogadni az alpesi biogeográfiai régió közösségi jelentőségű természeti területként kiválasztott területeinek frissített jegyzékét.
  (11)
  A 92/43/EGK irányelv 11. cikke értelmében folytatott felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek állandóan bővülnek. Ennek megfelelően a területek uniós szintű értékelésére és kiválasztására a jelenleg rendelkezésre álló legpontosabb információk alapján került sor.
  (12)
  Egyes tagállamok nem javasoltak elegendő területet ahhoz, hogy a 92/43/EGK irányelv követelményei teljesülhessenek bizonyos élőhelytípusok és fajok esetében. Ezért ezekre az élőhelytípusokra és fajokra nézve a Natura 2000 hálózat nem tekinthető teljesnek. Figyelembe véve az információk késedelmes beérkezését és a tagállamokkal történő megegyezés elhúzódását, indokolt elfogadni a területek frissített jegyzékét, amelyet azonban a 92/43/EGK irányelv 4. cikkének rendelkezéseivel összhangban a jövőben felül kell vizsgálni.
  (13)
  Mivel a 92/43/EGK irányelv I. mellékletében szereplő természetes élőhelytípusok és II. mellékletében szereplő fajok némelyikének esetében az előfordulásra és az elterjedésre vonatkozó ismereteink hiányosak, nem vonható le következtetés a tekintetben, hogy a Natura 2000 hálózat teljesnek tekinthető-e vagy sem. A jegyzéket szükség esetén felül kell vizsgálni a 92/43/EGK irányelv 4. cikkének megfelelően.
  (14)
  Az egyértelműség és az átláthatóság érdekében a 2012/12/EU végrehajtási határozatot hatályon kívül kell helyezni.
  (15)
  Az e határozatban előírt intézkedések összhangban vannak az Élőhelyvédelmi Bizottság véleményével,
  ELFOGADTA EZT A HATÁROZATOT:
  1. cikk
  Az alpesi biogeográfiai régió közösségi jelentőségű természeti területeinek hatodik alkalommal frissített jegyzékét - a 92/43/EGK irányelv 4. cikke (2) bekezdése harmadik albekezdésének megfelelően - e határozat melléklete tartalmazza.
  2. cikk
  A 2012/12/EU végrehajtási határozat hatályát veszti.
  3. cikk
  Ennek a határozatnak a tagállamok a címzettjei.
  Kelt Brüsszelben, 2012. november 16-án.